Jonas Vingegaard er tilfreds med sig selv og med holdet efter 16. etape, hvor Tadej Pogacar forsøgte at angribe uden held.

16. etape blev en dag for udbryderne, men også en dag, hvor Jonas Vingegaard igen skulle forsvare sin føring i klassementet. For Tadej Pogacar havde ikke tænkt sig at lade de første bjergpas i Pyrenæerne gå til spilde og forsøgte flere gange at køre væk fra sin danske konkurrent. Det lykkedes dog ikke. Ved alle tre Pogacar-angreb var en vågen Vingegaard velkørende. - Det er selvfølgelig dejligt, at jeg kan køre med ham, og at han ikke er i stand til at sætte mig. Nu skal vi bare holde fokus de næste fire dage og sørge for, at han ikke kan sætte mig, siger Jonas Vingegaard til TV 2 SPORT. En dag tættere på Paris. Hvordan føles det? - Det er selvfølgelig dejligt. Jeg er glad for alle dage i den gule trøje. Det er fantastisk, og jeg glæder mig til hver dag. Tilfreds med holdets plan Jonas Vingegaards Jumbo-Visma-mandskab var aktive fra etapens begyndelse, hvor de fik placeret Nathan Van Hooydonck og Wout van Aert i udbruddet af taktiske årsager. - Planen var at få et par ryttere i udbrud, så hvis jeg blev angrebet og sat, så havde jeg en ude foran til at bringe mig tilbage. Heldigvis synes jeg ikke, jeg var i problemer i dag, så jeg kunne følge Tadej, da han rykkede. Så jeg synes egentlig, jeg var okay kørende, siger Vingegaard. Nathan Van Hooydonck ventede på toppen af næstsidste stigning, og Wout van Aert ventede på sidste stigning. Det gjorde de, fordi det gav mening, forklarer Vingegaard. - Det handlede mere om, at Nathan blev sat på den første stigning, og så gav det god mening, at hun skulle vente efter den første, og at Wout skulle vente efter den anden og hjælpe os ned. Jumbo-Visma og holdets danske kaptajn bestod første test i Pyrenæerne med bravur. Onsdag gælder det 17. etape, som slutter på toppen af Peyragudes. TV2 Nord har besøgt Vingegaards gamle træner. Hør her, hvad han tænker om Vingegaards præstation: